होमी जहांगीर भाभा का जन्म 30 अक्टूबर 1909 को मुंबई के एक धनी पारसी परिवार में हुआ. उनकी परवरिश बेहद उच्चस्तरीय परिवेश में हुई . उनके माता-पिता दोनों ही भारत के बड़े उद्योगपति घराने टाटा से संबंधित थे. उन्होंने मुंबई से कैथड्रल और जॉन केनन स्कूल से पढ़ाई की. फिर एल्फिस्टन कॉलेज मुंबई और रोयाल इंस्टीट्यूट ऑफ साइंस से पढ़ाई की. उनपर महात्मा गांधी के विचारों का जबरदस्त प्रभाव था. इसलिए उनके विचार सादगीपूर्ण और वास्तविकता के काफी करीब थेमुंबई से पढाई पूरी करने के बाद भाभा ने वर्ष1927 में इंग्लैंड के कैअस कॉलेज, कैंब्रिज इंजीनियरिंग की पढ़ाई करने गए. हालांकि इंजीनियरिंग पढ़ने का निर्णय उनका नहीं था. यह परिवार की ख्वाहिश थी कि वे एक होनहार इंजीनियर बनें. होमी ने सबकी बातों का ध्यान रखते हुए, इंजीनियरिंग की पढ़ाई जरूर की, लेकिन अपने प्रिय विषय फिजिक्स से भी खुद को जोड़े रखा. न्यूक्लियर फिजिक्स के प्रति उनका लगाव जुनूनी स्तर तक था. उन्होंने कैंब्रिज से ही पिता को पत्र लिख कर अपने इरादे बता दिए थे कि फिजिक्स ही उनका अंतिम लक्ष्य है. देश को उर्जा के बहुत बड़े विकल्प की आवश्यकता को भाभा ने बहुत पहले ही भांप लिया था इसलिए आजादी से पहले ही उन्होंने भारत को परमाणु ऊर्जा से संपन्न देश बनाने का सपना देख लिया था. डॉक्टर भाभा के नेतृत्व में भारत में एटॉमिक एनर्जी कमीशन की स्थापना की गई.